На основи члена 2. точка 1) алинея 3, точка 2) алинея 4, точка 3) алинея 3, точка 4) алинея 3, члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 16. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. одлука 37/16, 29/17, 24/19, 66/20 и 38/21), покраїнски секретар за образованє, предписаня, управу и национални меншини – национални заєднїци, п р и н о ш и

ПРАВИЛНЇК

О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ РЕКОНСТРУКЦИЇ, АДАПТАЦИЇ, САНАЦИЇ, ИНВЕСТИЦИЙНЕ И ЧЕЧУЦЕ ОТРИМОВАНЄ ОБЄКТОХ УСТАНОВОХ ОСНОВНОГО, ШТРЕДНЬОГО ОБРАЗОВАНЯ И ВОСПИТАНЯ, ШКОЛЯРСКОГО СТАНДАРДУ И ПРЕДШКОЛСКИХ УСТАНОВОХ НА ТЕРИТОРИЇ АВТОНОМНЕЙ ПОКРАЇНИ ВОЙВОДИНИ

Член 1.

Зоз тим правилнїком ше ушорює способ, условия и критериюми за додзельованє буджетних средствох за финансованє и софинансованє реконструкциї, адаптациї, санациї, инвестицийне и чечуце отримованє обєктох установох основного, штреднього образованя и воспитаня, школярского стандарду и предшколских установох на териториї Автономней покраїни Войводини, у складзе зоз апроприяциями яки одобрени з одлуку о буджету Автономней покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Секретарият).

Шицки поняца хтори ше хаснує у тим правилнїку у хлопским ґраматичним роду облапяю хлопски и женски род особох на хтори ше одноша.

Член 2.

Право на додзельованє средствох маю установи основного и штреднього образованя и воспитаня и школярского стандарду на териториї АП Войводини, чий снователь Република Сербия, автономна покраїна або єдинка локалней самоуправи и єдинки локалней самоуправи, за потреби предшколских установох, на териториї АП Войводини (у дальшим тексту: хаснователє).

**Член 3.**

За реализацию активносцох предвидзени **375.000.000,00 динари.**

Средства зоз пасусу 1. того члена ше будзе додзельовац прейґ Конкурсу хтори ше обяви у «Службених новинох Автономней покраїни Войводини» и на интернет-боку хасновательох буджетних средствох, а информацию о Конкурсу и адресу интернет-презентациї на хторей обявени Конкурс ше обявює у найменєй єдних дньових новинох хтори ше дистрибуує за цалу територию Републики Сербиї.

 Конкурс або информацию о Конкурсу и адресу интернет-презентациї на хторей обявени Конкурс мож обявиц и на язикох националних меншинох – националних заєднїцох, хтори ше службено хаснує у роботи орґанох Автономней покраїни Войводини.

 Конкурс отворени **од 5.2.2025. року по 7.3.2025. року.**

Конкурс облапя податки о назви акта на основи хторого ше розписує Конкурс, висину вкупних средствох хтори предвидзени за додзельованє по Конкурсу, о тим хто ше може приявиц на Конкурс и за яки наменки, критериюми по хторих ше будзе ранґовац прияви на Конкурс, способ и термин за подношенє приявох на Конкурс, як и другу документацию з яку ше доказує виполнєносц условийох и критериюмох за подношенє прияви на Конкурс.

Документацию поднєшену на Конкурс ше нє враца.

Член 4.

Прияву на Конкурс ше подноши на єдинственим формуларе хтори ше обяви на интернет-боку Секретарияту у чаше хтори по правилу нє може буц кратши як 15 днї по обявйованю Конкурсу.

Число приявох хтори єден подношитель може поднєсц нє огранїчене, окрем у случаю же зоз Конкурсом нє одредзене иншак.

Документацию хтору ше подноши ґу прияви на Конкурс, Секретарият предпише у Конкурсу.

Секретарият затримує право од подношителя прияви, по потреби, питац додатну документацию и информациї.

Член 5.

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє Конкурсу за финансованє и софинансованє реконструкциї, адаптациї, санациї, инвестицийне и чечуце отримованє обєктох установох основного, штреднього образованя и воспитаня, школярского стандарду и предшколских установох на териториї Автономней покраїни Войводини (у дальим тексту: Комисия).

Члени Комисиї длужни подписац вияву же нє маю приватни интерес у вязи з роботу и одлучованьом комисиї, односно запровадзованьом Конкурсу (вияву о нєиснованю зраженя интересох).

 Зраженє интересох иснує кед член комисиї або члени його фамелиї (малженска або нємалженска пара, дзецко або родитель) заняти або су члени орґану хаснователя хтори участвує на Конкурсу або гоч хторого правного субєкту хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интересу.

Член Комисиї подписує вияву пред тим як цо поднєє першу дїю у вязи з Конкурсом.

У случаю спознаня же ше находзи у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

 Комисия розпатра поднєшени прияви на Конкурс.

 Комисия утвердзує виполнєносц предписаних условийох на Конкурсу.

 По розпатраню поднєшених приявох на Конкурс, Комисия составя предкладанє за додзельованє средствох и доручує го покраїнскому секретарови.

Член 6.

 По виходзеню термину за подношенє приявох, Комисия приступа ґу розпатраню приявох.

Комисия зоз Ришеньом одруци нєподполни або нєправилно виполнєни прияви т.є. прияви у хторих нє виполнєни шицки обовязни поля (поля хтори нє обовязни наведзени у формуларе прияви) як и прияви хтори нє подписани и печацовани, як и нєблагочасни прияви.

Комисия зоз Ришеньом одруци и нєдошлєбодзени прияви, и то:

* прияви хтори поднєсли нєовласцени особи и субєкту хтори нє предвидзени зоз Конкурсом;
* прияви хтори ше нє одноша на з Конкурсом предвидзени наменки зоз члена 1. того правилнїку;
* прияви хасновательох хтори у предходним периодзе нє оправдали средства яки додзелєни зоз буджету Автономней покраїни Войводини прейґ финансийних и наративних звитох.

 Подношитель прияви ма право поднєсц жалбу на Ришенє о одруцованю у чаше осем дньох по доручованю Ришеня. Одлуку о жалби, хтору ше муши обгрунтовац, Секретарият приноши у чаше 15 дньох по єй доставаню.

**Член 7.**

Критериюми за оценьованє приявох тоти:

|  |  |  |
| --- | --- | --- |
| Порядковечисло | Критериюми | Боди |
| 1 | значносц реализациї проєкту у одношеню на безпечносц и здравє дзецох/школярох, наставнїкох и занятих хтори хасную обєкти  | 0-30 |
| 2 | значносц реализациї проєкту у одношеню на дзвиганє квалитету и модернизациї окончованя воспитно-образовней роботи и условийох за пребуванє школярох и занятих | 0-20 |
| 3 | значносц реализациї проєкту у одношеню на злєпшанє енерґетскей ефикасносци обєктох, односно зашпорованє горива за зогриванє обєктох | 0-10 |
| 4 | финансийна оправданосц проєкту | 0-10 |
| 5 | иснованє других жридлох финансованя – софинансованє реализациї проєкту | 0-10 |
| 6 | отримуюцосц – длуготирвацосц ефекту злєпшаня условийох хаснованя обєкту по реализациї проєкту  | 0-10 |
| 7 | активносци хтори подняти з цильом реализациї проєкту | 0-5 |
| 8 | ступень розвитосци єдинки локалней самоуправи на чиєй ше териториї находзи установа образованя | 0-5 |

Член 8.

 У складзе зоз критериюмами яки дефиновани у Конкурсу и Правилнїку, Комисия формує ранґ-лїстину подношительох приявох, з предлогом за розподзельованє средствох яки опредзелєни зоз Конкурсом.

Покраїнски секретар розпатра предлог Комисиї з ранґ-лїстину и з Ришеньом одлучує о розподзельованю средствох хасновательом, у чаше 30 дньох по доручованю предлогу Комисиї за додзельованє средствох.

Ришенє зоз пасусу 1. того члена конєчне.

Ришенє зоз пасусу 1. того члена з таблїчковим препатрунком у хторим дати податки о додзельованю средствох ше обявює на интернет-боку Покраїнского секретарияту.

Член 9.

Обовязку додзельованя средствох Секретарият пребера на основи контракту, у смислу закона з яким ше ушорює буджетну систему.

Член 10.

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки за яку средства додзелєни, з припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

Член 11.

З дньом ступаня на моц того правилнїку престава важиц Правилнїк о додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє модернизациї инфраструктри установох основного и штреднього образованя и воспитаня и школярского стандарду на териториї АП Войводини («Службени новини АПВ», число 7/23), Правилнїк о вименки и дополнєню Правилнїку о додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє модернизациї инфраструктри установох основного и штреднього образованя и воспитаня и школярского стандарду на териториї АП Войводини («Службени новини АПВ», число 5/24), Правилнїк о додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє модернизациї инфраструктури предшколских установох на териториї АП Войводини («Службени новини АПВ», число 7/23) и Правилнїк о дополнєню Правилнїку о додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє модернизациї инфраструктури предшколских установох на териториї АП Войводини («Службени новини АПВ», число 5/24).

Член 12.

Тот правилнїк ступа на моц по обявйованю у «Службених новинох Автономней покраїни Войводини» и будзе поставени и на урядовим интернет-боку Покраїнского секретарияту за образованє, предписаня, управу и национални меншини – национални заєднїци.

Число: 000206008 2025 09427 004 001 000 001

Нови Сад, 28.1.2025. року

ПОКРАЇНСКИ СЕКРЕТАР,

Роберт Отот